
กฎบัตรการตรวจสอบภายใน
องค์การบริหารส่วนตำบลป่าแป๋

อำเภอแม่สะเรียง จังหวัดแม่ฮ่องสอน
คำนำ
ตามที่พระราชบัญญัติวินัยการเงินการคลังของรัฐ  พ.ศ.  2561  มาตรา 79  มีผลบังคับใช้เมื่อวันที่  20  เมษายน  2561  กำหนดให้หน่วยงานของรัฐจัดให้มีการตรวจสอบภายใน  การควบคุมภายใน  และการบริหารจัดการความเสี่ยง  โดยให้ถือปฏิบัติตามมาตรฐานและหลักเกณฑ์ที่กระทรวงการคลังกำหนด  นั้น องค์การบริหารส่วนตำบลป่าแป๋  ได้ถือปฏิบัติตามมาตรฐานและหลักเกณฑ์ที่กระทรวงการคลังกำหนด  โดยจัดให้มีการตรวจสอบภายใน  ภายในหน่วยงานเรียบร้อยแล้ว  
ดังนั้น  เพื่อให้หน่วยตรวจสอบภายใน  สังกัดองค์การบริหารส่วนตำบลป่าแป๋ ปฏิบัติหน้าที่ได้ถูกต้องครบถ้วน  เป็นไปตามมาตรฐานและหลักเกณฑ์ที่กระทรวงการคลังกำหนด  เพื่อประเมินระบบควบคุมภายใน  และประเมินระบบการบริหารจัดการความเสี่ยง  ขององค์การบริหารส่วนตำบลป่าแป๋  ให้สามารถป้องกันหรือลดความเสี่ยงที่มีอยู่ให้น้อยลงหรืออยู่ในระดับที่ยอมรับได้  โดยกำหนดวิธีการตรวจสอบ  วิธีการสอบทาน  วิธีการรายงานผลการตรวจสอบ  วิธีการติดตามผลการตรวจสอบ  และวิธีการประเมินความเสี่ยง  ให้มีความเพียงพอ  เหมาะสม  สามารถบรรลุวัตถุประสงค์เพื่อเพิ่มประสิทธิภาพและประสิทธิผลในระบบควบคุมภายในและระบบบริหารจัดการความเสี่ยงได้อย่างแท้จริง  รวมทั้ง  สรุปผลการประเมินความสำเร็จ  จนเกิดผลสัมฤทธิ์ในองค์ประกอบสำคัญของระบบการควบคุมภายใน ทั้ง 5 องค์ประกอบ  และองค์ประกอบสำคัญของระบบการบริหารจัดการความเสี่ยง  ทั้ง 8  องค์ประกอบ  เพื่อเพิ่มคุณค่าและปรับปรุงการปฏิบัติงานขององค์การบริหารส่วนตำบลป่าแป๋ให้ดีขึ้น  และจะช่วยให้องค์การบริหารส่วนตำบลป่าแป๋ บรรลุเป้าหมายและวัตถุประสงค์ที่กำหนดไว้  ด้วยการประเมินและปรับปรุงประสิทธิผลของกระบวนการบริหารความเสี่ยง  กระบวนการควบคุมภายใน  และการกำกับดูแลอย่างเป็นระบบ  ต่อไป
คำนิยาม

“การตรวจสอบภายใน” หมายความว่า กิจกรรมการให้ความเชื่อมั่นและการให้คำปรึกษาอย่าง     เที่ยงธรรมและเป็นอิสระ ซึ่งจัดให้มีขึ้น เพื่อเพิ่มคุณค่าและปรับปรุงการปฏิบัติงานของส่วนราชการให้ดีขึ้น การตรวจสอบภายในจะช่วยให้ส่วนราชการบรรลุถึงเป้าหมายและวัตถุประสงค์ที่กำหนดไว้ด้วยการประเมินและปรับปรุงประสิทธิผลของกระบวนการบริหารความเสี่ยง การควบคุม และการกำกับดูแลอย่างเป็นระบบ

“แผนการตรวจสอบ” หมายความว่า แผนการปฏิบัติงานที่หัวหน้าหน่วยงานตรวจสอบภายในจัดทำขึ้นไว้ล่วงหน้าเกี่ยวกับเรื่องที่จะตรวจสอบ จำนวนหน่วยรับตรวจ ระยะเวลาที่ใช้ในการปฏิบัติงานตรวจสอบ เพื่อประโยชน์ในการสอบทานความก้าวหน้าของการปฏิบัติงานตรวจสอบเป็นระยะ ๆ และให้ปฏิบัติงานได้อย่างราบรื่นทันตามกำหนดเวลา

“แผนการปฏิบัติงาน” หมายความว่า แผนการปฏิบัติงานตามที่ได้รับมอบหมาย ซึ่งผู้ตรวจสอบภายในจัดทำไว้ล่วงหน้าว่าจะตรวจสอบเรื่องใด ที่หน่วยรับตรวจใด ด้วยวัตถุประสงค์ ขอบเขต วิธีการใด และทรัพยากรที่ใช้เท่าใด จึงจะทำให้การปฏิบัติงานตรวจสอบบรรลุผลสำเร็จ
๑. วัตถุประสงค์และพันธกิจของหน่วยงานตรวจสอบภายใน

1.1 วัตถุประสงค์ 

หน่วยตรวจสอบภายใน  เป็นหน่วยงานที่จัดตั้งขึ้น เพื่อให้บริการต่อฝ่ายบริหารด้านการให้หลักประกันและการให้คำปรึกษาแก่หน่วยงานในสังกัด ปฏิบัติงานโดยอิสระ  ปราศจากการแทรกแซงในการปฏิบัติหน้าที่ตรวจสอบและประเมินผลการดำเนินกิจกรรมต่าง ๆ ภายในองค์การบริหารส่วนตำบลป่าแป๋  ด้วยการปฏิบัติงานเกี่ยวกับการวิเคราะห์  ประเมิน  ให้คำปรึกษา  ให้ข้อมูลและข้อเสนอแนะ  เพื่อสนับสนุนผู้ปฏิบัติงานทุกระดับขององค์การบริหารส่วนตำบลป่าแป๋  ให้สามารถปฏิบัติหน้าที่และดำเนินงานเป็นไปตามกฎหมาย  ระเบียบ  ข้อบังคับที่เกี่ยวข้องอย่างมีประสิทธิภาพยิ่งขึ้น  จนเกิดความมั่นใจต่อความมีประสิทธิภาพ ประสิทธิผลของการดำเนินงาน  และความคุ้มค่าของการใช้จ่ายเงิน รวมทั้งความถูกต้องเชื่อถือได้ของข้อมูลทางการเงิน  และอื่น ๆ ที่เกี่ยวข้อง
1.2 พันธกิจ
1) ปฏิบัติหน้าที่ผู้ตรวจสอบภายในให้เป็นไปตามมาตรฐานการตรวจสอบภายในที่กระทรวงการคลังกำหนด ให้เป็นที่ยอมรับขององค์กรและหน่วยงานภายนอก
2) เตรียมความพร้อมเพื่อรองรับการประเมินการเสริมสร้างคุณภาพงานตรวจสอบภายใน จากกรมบัญชีกลาง
3) สนับสนุนและช่วยเหลือให้องค์กรมีระบบควบคุมภายในที่ดี เป็นไปตามมาตรฐานการควบคุมภายในของกระทรวงการคลัง
4) การให้คำปรึกษา (Consulting Service) ให้คำแนะนำ และความคิดเห็น เกี่ยวกับกฎหมาย ระเบียบ ข้อบังคับ ประกาศ มติ และคำสั่งของทางราชการที่เกี่ยวข้องกับการตรวจสอบภายใน ระบบการควบคุมภายใน  ระบบบริหารจัดการความเสี่ยง  และงานที่มีหน้าที่รับผิดชอบด้วยความเที่ยงธรรม ต่อผู้บริหารและผู้ที่เกี่ยวข้อง ทั้งเป็นทางการและไม่เป็นทางการ 
5) เป็นเครื่องมือของฝ่ายบริหาร ในการตรวจสอบการปฏิบัติงานและการใช้ทรัพยากรขององค์กรให้เป็นไปอย่างมีประสิทธิภาพ และบรรลุวัตถุประสงค์ รวมทั้งการป้องกันความเสียหาย การรั่วไหล หรือการทุจริตอันเกิดจากการดำเนินงานในองค์กร
๒. การปฏิบัติตามหลักเกณฑ์กระทรวงการคลัง


หน่วยงานตรวจสอบภายใน ถือปฏิบัติตามมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ ที่กระทรวงการคลังกำหนด
๓. อำนาจหน้าที่
หลักเกณฑ์ปฏิบัติการตรวจสอบภายใน ฯ ข้อ 19  กำหนดให้ผู้ตรวจสอบภายในปฏิบัติงานตรวจสอบให้เป็นไปตามมาตรฐานการตรวจสอบภายในสำหรับหน่วยงานของรัฐ ประกอบด้วย
1.มาตรฐานด้านคุณสมบัติ  (มาตรฐานรหัส 1000 - รหัส 1300)
2.มาตรฐานด้านการปฏิบัติงาน (มาตรฐานรหัส 2000 - รหัส 2600) 
กรณีที่ไม่ได้กำหนดไว้ให้ถือปฏิบัติตามมาตรฐานสากล  
หลักเกณฑ์ปฏิบัติการตรวจสอบภายใน ฯ ข้อ 20  กำหนดให้ผู้ตรวจสอบภายในปฏิบัติตนให้เป็นไปตามจรรยาบรรณการตรวจสอบภายในสำหรับหน่วยงานของรัฐ  โดยมีวัตถุประสงค์เพื่อยกฐานะศักดิ์ศรีวิชาชีพตรวจสอบภายใน  ให้ผู้ตรวจสอบภายในปฏิบัติหน้าที่อย่างมีประสิทธิภาพ  มีแนวปฏิบัติตามหลักการพื้นฐานโดยใช้สามัญสำนึกและวิจารณญาณ  เพื่อประพฤติตนตามจรรยาบรรณของผู้ตรวจสอบภายใน  ยึดถือและดำรงไว้ตามหลักปฏิบัติ  ที่แนบท้ายหลักเกณฑ์ปฏิบัติ  ดังนี้
1. ความซื่อสัตย์ (Integrity)

1.1. มีความซื่อสัตย์ ขยันหมั่นเพียร  รับผิดชอบ
1.2. ปฏิบัติตามกฎระเบียบฯ และเปิดเผยข้อมูลตามหลักวิชาชีพ
1.3. ปฏิบัติตนและปฏิบัติงานไม่ขัดกฎหมาย  ไม่เสื่อมเสียวิชาชีพ 

1.4. เคารพ สนับสนุนกฎหมาย  และจรรยาบรรณ
2. ความเที่ยงธรรม (Objectivity)

2.1. ไม่มีส่วนเกี่ยวข้อง  และไม่ขัดแย้งผลประโยชน์
2.2. ไม่รับสิ่งของใด ๆ
2.3. เปิดเผย  รายงานข้อเท็จจริง
3. การปกปิดความลับ (Confidentiality)

3.1. รอบคอบในการใช้ข้อมูลจากการตรวจสอบ
3.2. ไม่นำข้อมูลไปแสวงหาประโยชน์
4. ความสามารถในหน้าที่ (Competency)

4.1. ปฏิบัติงานด้วยความรู้  ความสามารถ  ทักษะ
4.2. ยึดหลักมาตรฐานการตรวจสอบภายใน
4.3. พัฒนาตนเอง  การใช้บริการอย่างสม่ำเสมอ

ดังนั้น  หน่วยตรวจสอบภายในจึงมีอำนาจหน้าที่ตาม  พรบ.วินัยการเงินการคลังของรัฐ พ.ศ. 2561  มาตรา 79  ที่กำหนด  ในการตรวจสอบการปฏิบัติงานทุกหน่วยงานภายในสังกัดองค์การบริหารส่วนตำบลป่าแป๋  ตามแผนการตรวจสอบประจำปีงบประมาณ 2565 ที่ได้รับอนุมัติจากนายกองค์การบริหารส่วนตำบลป่าแป๋ เพื่อเพิ่มมูลค่าให้กับองค์การบริหารส่วนตำบลป่าแป๋ ตามลักษณะของงานตรวจสอบภายใน  (มาตรฐานด้านการปฏิบัติงานรหัส 2100)  กำหนดไว้  ดังนี้
1. งานบริการให้ความเชื่อมั่น (Assurance Services)

1.1  การกำกับดูแลที่ดีที่เกี่ยวข้องกับการปฏิบัติงาน  และการปฏิบัติตามกฎหมาย ระเบียบ ข้อบังคับ  หนังสือสั่งการ ฯ (มาตรฐานรหัส 2110)

1.2  การบริหารความเสี่ยง (มาตรฐานรหัส 2120)
1.3  การควบคุมภายใน (มาตรฐานรหัส 2130)
2. งานบริการให้คำปรึกษา (Consulting Services)

2.1 การให้คำปรึกษา
2.2 การให้ข้อเสนอแนะ
๔. ความเป็นอิสระและความเที่ยงธรรม 

4.๑ มาตรฐาน รหัส 1110 : ความเป็นอิสระภายในหน่วยงาน 





หัวหน้าหน่วยงานตรวจสอบภายในต้องรายงานตรงต่อคณะกรรมการตรวจสอบและหัวหน้าหน่วยงานของรัฐ เพื่อให้การปฏิบัติงานตรวจสอบภายในสามารถดำเนินไปได้อย่างเต็มที่ตามหน้าที่ความรับผิดชอบที่ได้รับมอบหมาย ทั้งนี้ หัวหน้าหน่วยงานตรวจสอบภายในต้องยืนยันต่อคณะกรรมการตรวจสอบหรือหัวหน้าหน่วยงานของรัฐถึงความเป็นอิสระของการปฏิบัติงานตรวจสอบภายในอย่างน้อยปีละหนึ่งครั้ง
การตีความ : 










ความเป็นอิสระภายในหน่วยงาน คือการที่หัวหน้าหน่วยงานตรวจสอบภายในสามารถรายงานในเรื่องที่เกี่ยวข้องกับการปฏิบัติงานตรวจสอบภายในต่อคณะกรรมการตรวจสอบหรือหัวหน้าหน่วยงานของรัฐ เช่น
· การให้ความเห็นชอบกฎบัตรการตรวจสอบภายใน
· การอนุมัติแผนการตรวจสอบภายในตามผลการประเมินความเสี่ยง
· การอนุมัติแผนงบประมาณและการใช้ทรัพยากรของหน่วยงานตรวจสอบภายใน
· การอนุมัติค่าตอบแทนของหัวหน้างานตรวจสอบภายใน
· การพิจารณาสั่งการตามรายงานผลการตรวจสอบ
· การพิจารณาอนุมัติแต่งตั้งและโยกย้ายหัวหน้าหน่วยงานตรวจสอบภายใน
· การสอบถาม เกี่ยวกับความเหมาะสมของการกำหนดขอบเขตการปฏิบัติงานและความเพียงพอของทรัพยากร
1110 A1 : การปฏิบัติงานตรวจสอบภายในต้องปราศจากการแทรกแซงใดๆ ในเรื่องของการกำหนดขอบเขตการปฏิบัติงานและการรายงานผลการตรวจสอบ กรณีที่มีการแทรกแซง หัวหน้าหน่วยงานตรวจสอบภายในต้องเปิดเผยถึงการถูกแทรกแซงหรือหารือถึงผลกระทบที่อาจเกิดขึ้นต่อคณะกรรมการตรวจสอบหรือหัวหน้าหน่วยงานของรัฐ   
4.๒ มาตรฐานรหัส 1111 : การมีปฏิสัมพันธ์โดยตรงกับคณะกรรมการการตรวจสอบและหัวหน้าหน่วยงานของรัฐ



หัวหน้าหน่วยงานตรวจสอบภายในต้องมีการสื่อสารและปฏิสัมพันธ์ในการปฏิบัติงานโดยตรงกับคณะกรรมการตรวจสอบและหัวหน้าหน่วยงานของรัฐ
4.3 มาตรฐานรหัส 1110 : ความเป็นอิสระภายในหน่วยงาน  
กำหนดให้ผู้ตรวจสอบภายในมีความเป็นอิสระ ในการปฏิบัติงานตรวจสอบ  การรายงาน  การเสนอความเห็นในการตรวจสอบ  โดยตรงต่อคณะกรรมการตรวจสอบ  และนายกองค์การบริหารส่วนตำบลป่าแป๋ โดยผ่านองค์การบริหารส่วนตำบลป่าแป๋ และมาตรฐานรหัสย่อย 1111   กำหนดให้มีการปฏิสัมพันธ์โดยตรงกับ คณะกรรมการตรวจสอบและนายกองค์การบริหารส่วนตำบลป่าแป๋ หรือหัวหน้าหน่วยงานของรัฐ  ซึ่งมาตรฐานกำหนดให้ผู้ตรวจสอบภายในดำรงไว้ซึ่งความเป็นอิสระในการปฏิบัติงาน  โดยสรุปดังนี้
- ปฏิบัติงานตรวจสอบโดยปราศจากการแทรกแซง
- ปฏิบัติงานตรวจสอบโดยไม่มีส่วนได้เสีย
- ไม่เป็นกรรมการในคณะกรรมการใดใด  ที่มีผลกระทบถึงความเป็นอิสระในการปฏิบัติงานตรวจสอบ
- เข้าร่วมประชุมกับผู้บริหารองค์การบริหารส่วนตำบลป่าแป๋  ในเรื่องเกี่ยวกับนโยบายและการดำเนินงานขององค์การบริหารส่วนตำบลป่าแป๋

4.4 มาตรฐานรหัส 1120 : ความเที่ยงธรรมของผู้ตรวจสอบภายใน  
กำหนดให้ผู้ตรวจสอบภายในมีทัศนคติที่ไม่ลำเอียงหรือมีอคติไปทางหนึ่งทางใด  และให้หลีกเลี่ยงในเรื่องของความขัดแย้งทางผลประโยชน์ใด ๆ
4.5 มาตรฐานรหัส 1130  ข้อจำกัดของความเป็นอิสระหรือความเที่ยงธรรม  
ในกรณีที่มีเหตุหรือข้อจำกัดที่จะทำให้ผู้ตรวจสอบภายในไม่สามารถปฏิบัติงานได้อย่างเป็นอิสระหรือเที่ยงธรรม ผู้ตรวจสอบภายในต้องเปิดเผยถึงเหตุหรือข้อจำกัดดังกล่าวให้ผู้ที่เกี่ยวข้องทราบตามความเหมาะสม โดยลักษณะของการเปิดเผยจะขึ้นอยู่กับเหตุการณ์หรือข้อจำกัดที่เกิดขึ้นในแต่ละกรณี
4.6 หลักเกณฑ์ปฏิบัติการตรวจสอบภายในสำหรับหน่วยงานของรัฐ ที่แนบท้ายหลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ     (ฉบับที่ ๓) พ.ศ. ๒๕๖๔ 

ข้อ ๖ กำหนดว่า “หัวหน้าหน่วยงานของรัฐจะแต่งตั้งให้ผู้ตรวจสอบภายในรักษาการในตำแหน่งอื่น หรือแต่งตั้งตำแหน่งอื่นมารักษาการในตำแหน่งผู้ตรวจสอบภายในได้เฉพาะกรณีที่การปฏิบัติงานของบุคลากรดังกล่าวได้ขาดจากการปฏิบัติงานในหน้าที่เดิม
ในกรณีที่หน่วยงานของรัฐอยู่ระหว่างการสรรหาบุคลากรมาดำรงตำแหน่งเป็นผู้ตรวจสอบภายในของหน่วยงานของรัฐ หน่วยงานของรัฐอาจพิจารณามอบหมายให้บุคลากรภายในหน่วยงานของรัฐมาปฏิบัติงานด้านการตรวจสอบภายในเป็นการชั่วคราวและยังคงปฏิบัติงานในตำแหน่งหน้าที่เดิมได้ ทั้งนี้ บุคลากรดังกล่าว ควรมีความรู้ ทักษะ และความสามารถที่จำเป็นต่อการปฏิบัติงานด้านการตรวจสอบภายใน และต้องไม่เป็นผู้ที่รับผิดชอบด้านการเงิน การบัญชี การบัญชี หรือปฏิบัติงานในภารกิจหลักของหน่วยงานของรัฐ

หัวหน้าหน่วยงานของรัฐและหรือคณะกรรมการตรวจสอบจะพิจารณาสั่งการให้ผู้ตรวจสอบภายในปฏิบัติงานอื่นได้ตามควรแก่กรณี ทั้งนี้ ให้พิจารณาถึงประโยชน์ที่หน่วยงานของรัฐจะได้รับและผลกระทบต่อความเป็นอิสระและเที่ยงธรรมในการปฏิบัติงานตรวจสอบ”


ข้อ ๗ กำหนดว่า “ให้ผู้ตรวจสอบภายในดำรงไว้ซึ่งความเป็นอิสระและไม่มีความขัดแย้งทางผลประโยชน์ในกิจกรรมที่ตรวจสอบ และปราศจากการแทรกแซงในการปฏิบัติงานและการเสนอความเห็นในการตรวจสอบของฝ่ายบริหารหรือบุคคลหนึ่งบุคคลใด รวมทั้งต้องไม่ตรวจสอบงานที่ตนเคยทำหน้าที่บริหารหรือปฏิบัติงานภายในระยะเวลาหนึ่งปีก่อนการตรวจสอบ

4.๗ ความเที่ยงธรรม 
ผู้ตรวจสอบภายในจะแสดงความเที่ยงธรรมเยี่ยงผู้ประกอบวิชาชีพในการรวบรวมข้อมูล ประเมินผล และรายงานด้วยความไม่ลำเอียง ผู้ตรวจสอบภายในต้องทำหน้าที่อย่างเป็นธรรมในทุกๆสถานการณ์ และไม่ปล่อยให้ความรู้สึกส่วนตัวหรือความรู้สึกนึกคิดของบุคคลอื่นเข้ามีอิทธิพลเหนือการปฏิบัติงาน
๕. ขอบเขตการปฏิบัติงาน
หลักเกณฑ์ปฏิบัติการตรวจสอบภายใน  ข้อ 18  กำหนดขอบเขตงานของการตรวจสอบภายในให้ครอบคลุมถึง  การตรวจสอบ  วิเคราะห์  รวมทั้งการประเมินความเพียงพอและประสิทธิผลของระบบความคุมภายใน  และการบริหารความเสี่ยงขององค์การบริหารส่วนตำบลป่าแป๋ ดังนี้

1. ประเมินความมีประสิทธิภาพและประสิทธิผลของการดำเนินงานในหน้าที่ของหน่วยรับตรวจ  เสนอแนะการปรับปรุงการบริหารความเสี่ยง  การควบคุมภายใน  และการกำกับดูแลอย่างต่อเนื่อง
2. สอบทานระบบการปฏิบัติงานตามกฎหมาย  ระเบียบ  และข้อบังคับ หรือมติคณะรัฐมนตรีที่เกี่ยวข้องกับการดำเนินงาน  รวมทั้งข้อกำหนดอื่นขององค์การบริหารส่วนตำบลป่าแป๋  
3. สอบทานความถูกต้องและเชื่อถือได้ของข้อมูลการดำเนินงานและการเงินการคลัง
4. ตรวจสอบระบบการดูแลรักษา  และความปลอดภัยของทรัพย์สินของหน่วยรับตรวจให้มีความเหมาะสมกับประเภทของทรัพย์สินนั้น
5. วิเคราะห์และประเมินความมีประสิทธิภาพ  ประหยัดและคุ้มค่าในการใช้ทรัพยากร และเทคโนโลยีสารสนเทศ
๖. หน้าที่ความรับผิดชอบ
หลักเกณฑ์ปฏิบัติการตรวจสอบภายใน  ข้อ 17  กำหนดหน้าที่และความรับผิดชอบ  ดังนี้
1) กำหนดนโยบาย เป้าหมาย ภารกิจ ของงานตรวจสอบภายใน เพื่อสนับสนุนการบริหารงาน และการดำเนินงานด้านต่าง ๆ ของทุกส่วนราชการ ให้สอดคล้องกับนโยบาย ขององค์การบริหารส่วนตำบลป่าแป๋และคณะกรรมการตรวจสอบ  หรือคณะกรรมการอื่นใดที่ปฏิบัติงานในลักษณะเดียวกัน  โดยคำนึงถึงการกำกับดูแลที่ดี  ความมีประสิทธิภาพของกิจกรรมการบริหารความเสี่ยง  และความเพียงพอของระบบการควบคุมภายในขององค์การบริหารส่วนตำบลป่าแป๋ ด้วย (มาตรฐานด้านการปฏิบัติงาน รหัส 2000 - 2100)
2) กำหนดกฎบัตรไว้เป็นลายลักษณ์อักษร  และเสนอผ่านปลัดองค์การบริหารส่วนตำบลป่าแป๋เพื่อนำเสนอนายกองค์การบริหารส่วนตำบลป่าแป๋ ก่อนเสนอคณะกรรมการตรวจสอบ  เพื่อพิจารณาให้ความเห็นชอบ และเผยแพร่หน่วยรับตรวจทราบ  รวมทั้งมีการสอบทานความเหมาะสมของกฎบัตรอย่างน้อยปีละหนึ่งครั้ง (มาตรฐานด้านคุณสมบัติ รหัส 1000)
3) จัดให้มีการประกันคุณภาพงานตรวจสอบภายใน  ทั้งภายในและภายนอก  และเสนอรายงาน   ผลการประเมิน  ปัญหาและอุปสรรค  รวมทั้งแผนปรับปรุงการดำเนินงาน  เสนอผ่านองค์การบริหารส่วนตำบลป่าแป๋  เพื่อนำเสนอต่อนายกองค์การบริหารส่วนตำบลป่าแป๋และคณะกรรมการตรวจสอบทราบด้วย (มาตรฐานด้านคุณสมบัติ รหัส 1300)
4) งานบริการให้ความเชื่อมั่น (Assurance Service) ในงานที่รับผิดชอบ  โดยการจัดทำและเสนอแผนการตรวจสอบประจำปีต่อนายกองค์การบริหารส่วนตำบลป่าแป๋ โดยเสนอผ่านปลัดองค์การบริหารส่วนตำบลป่าแป๋ ก่อนเสนอคณะกรรมการตรวจสอบ  เพื่อพิจารณาอนุมัติภายในเดือนสุดท้ายของปีงบประมาณ (เดือนกันยายน)  หรือปีปฏิทินแล้วแต่กรณี (มาตรฐานด้านการปฏิบัติงาน รหัส 2200)
ในกรณีที่หน่วยตรวจสอบภายในวางแผนการตรวจสอบที่มีระยะเวลาตั้งแต่หนึ่งปีขึ้นไป  ให้นำมาใช้ประกอบการพิจารณาอนุมัติแผนการตรวจสอบประจำปีด้วย
5) ให้ปฏิบัติงานตรวจสอบให้เป็นไปตามแผนการตรวจสอบประจำปีที่ได้รับอนุมัติตามข้อ 4. (มาตรฐานด้านการปฏิบัติงาน รหัส 2300)
6) จัดทำและเสนอรายงานผลการตรวจสอบต่อนายกองค์การบริหารส่วนตำบลป่าแป๋ โดยเสนอผ่านปลัดองค์การบริหารส่วนตำบลป่าแป๋ ภายในเวลาอันสมควรและไม่เกินสองเดือน  นับจากวันที่ดำเนินการตรวจสอบแล้วเสร็จ  กรณีเรื่องที่ตรวจพบเป็นเรื่องที่จะมีผลเสียหายต่อทางราชการให้รายงานผลการตรวจสอบทันที (มาตรฐานด้านการปฏิบัติงาน รหัส 2400) 

6.1 รายงานเกี่ยวกับการบริหารจัดการความเสี่ยง และการควบคุมภายใน อย่างน้อยปีละหนึ่งครั้ง ประกอบด้วย
6.1.1 ความเสี่ยงที่สำคัญเกี่ยวกับการดำเนินงานของหน่วยงานของรัฐ
6.1.2 ความเห็นเกี่ยวกับประสิทธิภาพของการบริหารจัดการความเสี่ยงและการบริหารจัดการความเสี่ยงด้านการทุจริต รวมถึงระบบการร้องเรียน (Whistle blowing) ของหน่วยงานของรัฐ
6.1.3 ความเห็นเกี่ยวกับความเพียงพอและเหมาะสมของการควบคุมภายในด้านการเงิน และกระบวนการอื่นที่พิจารณาว่ามีความเสี่ยงสูงต่อการเกิดการทุจริต
6.1.4 สรุปภาพรวมของการฟ้องร้องต่อหน่วยงานของรัฐ คดีความต่าง ๆ และความรับผิดทางละเมิดของเจ้าหน้าที่ในทางแพ่ง โดยวิเคราะห์สาเหตุที่แท้จริง (Root-cause analysis) และเสนอแนะแนวทางการแก้ไขปัญหาในระยะยาว
7) ติดตามผลการตรวจสอบ เสนอแนะและให้คำปรึกษา (Consulting Service)  แก่หน่วยรับตรวจเพื่อให้การปรับปรุงแก้ไขของหน่วยรับตรวจเป็นไปตามข้อเสนอแนะในรายงานผลการตรวจสอบ (มาตรฐานด้านการปฏิบัติงาน รหัส 2500)
8) ในกรณีมีความจำเป็นต้องอาศัยผู้เชี่ยวชาญมาร่วมปฏิบัติงานตรวจสอบ  ให้เสนอขอบเขตและรายละเอียดของงาน  คุณสมบัติของผู้รับจ้าง  ระยะเวลาดำเนินการ  และผลงานที่คาดหวังจากผู้รับจ้าง  รวมทั้งข้อเสนอโครงการของผู้รับจ้าง  ให้นายกองค์การบริหารส่วนตำบลป่าแป๋ พิจารณาอนุมัติให้ว่าจ้างผู้เชี่ยวชาญต่อไป
9) ปฏิบัติงานในการให้คำปรึกษา (Consulting Service) ให้คำแนะนำ และความคิดเห็น เกี่ยวกับกฎหมาย ระเบียบ ข้อบังคับ ประกาศ มติ และคำสั่งของทางราชการที่เกี่ยวข้องกับการตรวจสอบภายใน ระบบการควบคุมภายใน  ระบบบริหารจัดการความเสี่ยง  และงานที่มีหน้าที่รับผิดชอบ ด้วยความเที่ยงธรรม ต่อผู้บริหารและผู้ที่เกี่ยวข้อง ทั้งเป็นทางการและไม่เป็นทางการ 
10) ประสานงานกับผู้สอบบัญชี  คณะกรรมการตรวจสอบ  หรือคณะกรรมการอื่นที่ปฏิบัติงานเช่นเดียวกัน  และหน่วยงานต่าง ๆ  ที่เกี่ยวข้อง  เพื่อให้เกิดความมั่นใจว่าขอบเขตของงานตรวจสอบครอบคลุมเรื่องที่สำคัญอย่างเหมาะสมและการปฏิบัติงานที่ซ้ำซ้อนกัน
11) ปฏิบัติงานอื่นที่เกี่ยวข้องกับการตรวจสอบภายใน  ตามที่ได้รับมอบหมายจากคณะกรรมการตรวจสอบสอบ  และนายกองค์การบริหารส่วนตำบลป่าแป๋ รวมถึงงานที่ได้รับมอบหมายจาก ปลัดองค์การบริหารส่วนตำบลป่าแป๋ ด้วย
๗. การประกันและการปรับปรุงคุณภาพงานตรวจสอบภายใน
หลักเกณฑ์ปฏิบัติการตรวจสอบภายในสำหรับหน่วยงานของรัฐ ฉบับที่ ๑ พ.ศ. ๒๕๖๑ และที่แก้ไขเพิ่มเติม ถึง ฉบับที่ ๓ พ.ศ. ๒๕๖๔ ข้อ ๑๗ (๓) จัดให้มีการประกันและปรับปรุงคุณภาพงานตรวจสอบภายในทั้งภายในและภายนอก ตามรูปแบบและวิธีการที่กรมบัญชีกลางกำหนด

๘. สิทธิของผู้ตรวจสอบภายใน
8.1 สิทธิของผู้ตรวจสอบภายใน ได้กำหนดไว้ในความทั่วไปของหลักเกณฑ์ปฏิบัติการตรวจสอบภายในฯ พ.ศ.2561 ดังนี้
หลักเกณฑ์ข้อ 8  ให้ผู้ตรวจสอบภายในมีสิทธิในการเข้าถึงข้อมูล  บุคคล  เอกสารหลักฐาน  และทรัพย์สินต่าง ๆ ขององค์การบริหารส่วนตำบลป่าแป๋ เพื่อรับทราบข้อมูลที่จะเป็นประโยชน์ต่อการปฏิบัติงานตรวจสอบภายใน (มาตรฐานด้านคุณสมบัติ รหัสย่อย 1130  ข้อจำกัดของความเป็นอิสระหรือความเที่ยงธรรม)


หลักเกณฑ์ข้อ 9  กรณีหน่วยงานของรัฐ  หรือองค์การบริหารส่วนตำบลป่าแป๋ ไม่สามารถปฏิบัติตามหลักเกณฑ์ปฏิบัติการตรวจสอบภายในสำหรับหน่วยงานของรัฐ  ที่กระทรวงการคลังกำหนดได้  ให้ขอทำความตกลงกับกระทรวงการคลัง


หลักเกณฑ์ข้อ 21  ให้หน่วยรับตรวจ มีหน้าที่และความรับผิดชอบ  ดังนี้
(1) อำนวยความสะดวกและให้ความร่วมมือแก่ผู้ตรวจสอบภายใน
(2) จัดเตรียมเอกสารหลักฐานที่เกี่ยวกับการดำเนินงาน  รวมถึงข้อมูลที่เกี่ยวข้องให้ครบถ้วนสมบูรณ์  พร้อมที่จะตรวจสอบได้
(3) จัดทำบัญชีและจัดเก็บเอกสารประกอบรายการบัญชีพร้อมที่จะให้ผู้ตรวจสอบภายในตรวจสอบได้
(4) จัดให้มีระบบการเก็บเอกสารในการปฏิบัติงานที่เหมาะสมและครบถ้วน
(5) ชี้แจงและตอบข้อซักถามต่าง ๆ พร้อมทั้งหาข้อมูลเพิ่มเติมให้แก่ผู้ตรวจสอบภายใน
(6) ปฏิบัติตามข้อทักท้วง  และข้อเสนอแนะของผู้ตรวจสอบภายในในเรื่องต่าง ๆ ที่หัวหน้าหน่วยงานของรัฐ  หรือนายกเทศมนตรีเมืองคอหงส์พิจารณาสั่งการให้ปฏิบัติ
กรณีที่เจ้าหน้าที่ของหน่วยรับตรวจกระทำการโดยจงใจไม่ปฏิบัติ  หรือละเลยต่อการปฏิบัติหน้าที่ตามวรรคหนึ่งของหลักเกณฑ์ข้อ 21  ให้ผู้ตรวจสอบภายในรายงานหัวหน้าหน่วยงานของรัฐ หรือนายกองค์การบริหารส่วนตำบลป่าแป๋พิจารณาสั่งการตามสมควรแก่กรณี
8.2 ด้านการพัฒนาระบบตรวจสอบภายใน  ให้มีการฝึกอบรมพัฒนาผู้ตรวจสอบภายใน  ในด้านต่าง ๆ เช่น ด้านการตรวจสอบภายใน การควบคุมภายใน การบริหารความเสี่ยง และความรู้ที่เป็นประโยชน์ต่อการปฏิบัติงานตรวจสอบในทุกภารกิจของหน่วยรับตรวจ  ให้มีการประสานงาน  การดำเนินการตามภารกิจกับผู้เกี่ยวข้อง (มาตรฐานด้านคุณสมบัติ รหัส 1200  ความเชี่ยวชาญและความระมัดระวังรอบคอบเยี่ยงผู้ประกอบวิชาชีพ  มาตรฐานย่อยรหัส  1230  การพัฒนาวิชาชีพอย่างต่อเนื่อง)

๙. กฎหมาย ระเบียบ มาตรฐานในการปฏิบัติงานตรวจสอบภายใน

ผู้ตรวจสอบภายในจะต้องปฏิบัติหน้าที่ โดยยึดกฎหมาย ระเบียบ มาตรฐานการตรวจสอบภายในของส่วนราชการ ดังต่อไปนี้

๑. รัฐธรรมนูญแห่งราชอาณาจักรไทย พุทธศักราช 2560 มาตรา 62 วรรคสาม  “รัฐต้องรักษาวินัยการเงินการคลังเพื่อให้ฐานะการเงินการคลังมีเสถียรภาพมั่นคงและยั่งยืน ฯ”

2. พระราชบัญญัติวินัยการเงินการคลังของรัฐ  พ.ศ. ๒๕61
3. หลักเกณฑ์กระทรวงการคลัง  ว่าด้วยมาตรฐานและหลักเกณฑ์ปฏิบัติการตรวจสอบภายในสำหรับหน่วยงานของรัฐ ฉบับที่ ๑ , ฉบับที่ ๒ ,ฉบับที่ ๓และฉบับที่4 
หน่วยตรวจสอบภายใน สังกัดองค์การบริหารส่วนตำบลป่าแป๋ จึงได้จัดทำกฎบัตรนี้ขึ้นตามมาตรฐานด้านคุณสมบัติ (รหัส 1000) วัตถุประสงค์ อำนาจหน้าที่และความรับผิดชอบ และหนังสือสั่งการ กรมบัญชีกลาง ที่ กค ๐๔๐๙.๔/ว ๔๗ ลงวันที่ ๒๘ มกราคม ๒๕๖๔ เรื่อง การจัดทำกฎบัตรของคณะกรรมการตรวจสอบ และกฎบัตรของหน่วยงานตรวจสอบภายใน ในการปฏิบัติงานของหน่วยตรวจสอบภายใน  เพื่อให้ผู้บริหารและผู้ปฏิบัติงานทุกระดับมีความเข้าใจเกี่ยวกับ วัตถุประสงค์  สายการบังคับบัญชา  ภารกิจและขอบเขต  อำนาจหน้าที่ความรับผิดชอบ  รวมถึงมาตรฐานและจริยธรรม  การปฏิบัติงานตรวจสอบภายใน  ให้สามารถปฏิบัติหน้าที่และดำเนินงานเป็นไปตามกฎหมาย ระเบียบ  ข้อบังคับที่เกี่ยวข้องอย่างมีประสิทธิภาพยิ่งขึ้น

กฎบัตรฉบับนี้ให้ใช้บังคับตั้งแต่ วันที่ 8 พฤษภาคม พ.ศ.2567 เป็นต้นไป
เห็นชอบโดย........................................................
                (นางสาวธนัญชิดา  ภัชรวัฒน์)
                 นักวิชาการตรวจสอบภายในปฏิบัติการ

               หัวหน้าหน่วยงานตรวจสอบภายใน
               วันที่ 8 เดือน พฤษภาคม พ.ศ.2567 

เห็นชอบโดย........................................................
              (นายทวีวัฒน์ วิสิฎสิริ)
              นายกองค์การบริหารส่วนตำบลป่าแป๋

              วันที่ 8  เดือน พฤษภาคม พ.ศ.2567 
หนังสือรับรองการจัดวางระบบการควบคุมภายใน

เรียน นายกองค์การบริหารส่วนตำบลป่าแป๋



หน่วยตรวจสอบภายใน องค์การบริหารส่วนตำบลป่าแป๋ ได้ปรับโครงสร้างใหม่  ตามประกาศ จังหวัดแม่ฮ่องสอน  เรื่อง การกำหนดส่วนราชการที่เรียกชื่ออย่างอื่นตามโครงสร้างส่วนราชการใหม่ ประกาศ ณ วันที่         และได้จัดวางระบบควบคุมภายในแล้วเสร็จ เมื่อวันที่  ตามหลักเกณฑ์กระทรวงการคลังว่าด้วยมาตรฐานและหลักเกณฑ์ปฏิบัติการควบคุมภายในสำหรับหน่วยงานของรัฐ          พ.ศ.2561  โดยมีวัตถุประสงค์เพื่อให้ความมั่นใจอย่างสมเหตุสมผลว่า ภารกิจของหน่วยงานจะบรรลุวัตถุประสงค์ของการควบคุมภายใน ด้านการดำเนินงานที่มีประสิทธิผล ประสิทธิภาพ ด้านรายงานที่เกี่ยวกับการเงิน ที่เชื่อถือได้ ทันเวลาและโปร่งใส ด้านการปฏิบัติตามกฏหมาย ระเบียบและข้อบังคับ ที่เกี่ยวข้องกับการดำเนินงาน ภายใต้การกำกับดูแลของปลัดองค์การบริหารส่วนตำบลป่าแป๋ อำเภอแม่สะเรียง จังหวัดแม่ฮ่องสอน








ลงชื่อ








         (นางสาวธนัญชิดา ภัชรวัฒน์)







     ตำแหน่ง นักวิชาการตรวจสอบภายในปฏิบัติการ








   วันที่  8  เดือน พฤษภาคม พ.ศ. 2567

